Faţete de dinţi lipite cu super glue, dureri insuportabile, luni de chin şi mii de euro cheltuiţi. Este mărturia unuia dintre pacienţii trataţi de un fals stomatolog săltat, ieri, de poliţiştii din Baia Mare.

O echipă Observator a stat de vorbă cu bărbatul care a aflat de la televizor că s-a lăsat pe mâna unei impostoare. El se teme pentru sănătatea sa, după ce autorităţile le-au cerut pacienţilor să-şi facă testele HIV şi de hepatită.

"Lucra în spate, într-un atelier, în spate, un fel de garaj sau o bucătărie de vară. Mi-a lipit şi faţetele cu super glue." Este trauma greu de imaginat prin care a trecut acest pacient, în vara anului 2018. O recomandare din partea unui prieten l-a adus în cabinetul falsului dentist.